Kažimír, Peter, podpredseda vlády a minister financií SR (2013-06-19):
Ďakujem veľmi pekne. Prajem všetkým dobré ráno vo váženej Národnej rade. Ja by som chcel najprv zareagovať vecne na pozmeňovacie návrhy, ktoré zazneli dnes a včera na rokovaní pléna Národnej rady. Chcem povedať, že chcem sa obrátiť aj na spravodajcu, aby posunul hlasovanie o tomto zákone. Ak by to bolo možné, tak asi o týždeň, ak to bude proste možné, tak pretože s plnou vážnosťou chcem povedať, že chcem, aby pozmeňovacie návrhy, ktoré zazneli včera a dnes, boli preskúmané. Zároveň si nemôžem, samozrejme, odpustiť poznámku, že keby bol osobitne pozmeňovací návrh pána bývalého ministra hospodárstva, pána Miškova, keby bol úprimný, tak by zaznel už na výbore, na gestorskom výbore, kde podľa mňa takýto pozmeňovací návrh patrí, aby sa k nemu predkladatelia zákona a tí, ktorí na ňom skutočne robili, a robili na ňom tri rezorty a štátne hmotné rezervy, aby sa k nemu vedeli vyjadriť. Samozrejme, takto zareagovať behom pár hodín, behom noci zodpovedne, politicky by som na to reagovať vedel, že by som ho odmietol, ale vzhľadom na to, že sa týka veľmi citlivých oblastí, týka sa naozaj oblastí obstarávania hmotných rezerv, a keďže sme v krajine, v ktorej doteraz veľmi málo šéfov hmotných rezerv bolo obvinených, nebolo obvinených z toho, že by nehospodárne narábalo so štátnym majetkom, chcem podotknúť, že žiadny z nominantov SMER-u nikdy nebol z takýchto deliktov obvinený, ale nominantov iných strán, iných vlád, boli obvinení, tak chcem sa tejto veci venovať a sľubujem, že sa do týždňa, do týždňa budem vedieť aj odborne vysporiadať s návrhom na elektronickú aukciu a určite so záležitosťou, ktorú dneska vzniesol aj Igor Matovič, pretože popravde nevidím dôvod, aby v zákone o, novom zákone o štátnych hmotných rezervách alebo o riešení núdzových zásob ropy boli riešené otázky verejného obstarávania, ktoré sa týkajú štátnych hmotných rezerv, lebo týmto zákonom, novým systémom riadenia núdzových zásob ropy sa odpája Správa núdzových zásob ropy od štátnych hmotných rezerv ako takých. Čiže riešenie problému obstarávania na štátnych hmotných rezervách si vieme naozaj predstaviť riešiť aj v inom zákone, začo ani ja gestorsky nezodpovedám, naozaj bez nejakej dávky alibizmu a, samozrejme, mám prvotný záujem na tom, aby sme šetrili výdavky na akomkoľvek obstarávaní a aj na fungovaní štátnych hmotných rezerv. Takže ako minimum si viem predstaviť aj pozmeňovací návrh, ktorý tu zaznel, to znamená, že bola vypustená časť, ktorá sa týka verejného obstarávania. Druhá možnosť je tá, že zdôvodním, samozrejme, jasne zdôvodním, prečo to je tak, ako je to v zákone uvedené. Opakujem, chcem požiadať o odloženie hlasovania minimálne o týždeň, na budúci utorok napríklad. Ale to už je, samozrejme, vo vašej kompetencii. Čo sa týka debaty, ktorá zaznela včera, dnes a zajtra (povedané so smiechom), včera, dnes a na prvom čítaní, musím povedať, že je to taká kombinácia, je to klasická kombinácia pochvaly a hanenia, je to, na čo som ja tu už akože u vás zvyknutý, a je to istá dávka možno slušnosti z vašej strany, ale musím povedať, že vám na to nemôžem skočiť, samozrejme. (Povedané so smiechom.) Je to, vy veľmi dobre viete, takto, tá vedomosť o tomto probléme, ktorá je vysoko odborná a veľmi komplikovaná, musím povedať, že ja som sa možno zúčastnil desiatich mítingov v rôznych skupinách ľudí, sú tam: externí poradcovia, Price Waterhouse, bankári do toho zamontovaní, rezort hospodárstva, rezort spravodlivosti, rezort financií, štátne hmotné rezervy, je to náročná odborná problematika. Ale ja vám chcem len pripomenúť jednu vec. Keď som minulý rok sa tu rozčuľoval o tom, že v rozpočte neboli kryté prostriedky na plnenie európskej smernice, čo sa týka objemu štátnych núdzových zásob ropy pre rok 2012, tak som dostával odpoveď od kolegov, ktorí predtým boli nominovaní na rezort financií, že nehovorím pravdu, pretože bol zanechaný minulou vládou koncept, ktorý mal riešiť takéto náklady. Ináč tieto náklady boli pôvodne odhadované na výšku 96 mil. eur a následne, následne bol tento problém vyriešený bez dodatočných nákladov na štátny rozpočet, a to tak, že sa použila naozaj transportná kapacita Transpetrolu, to znamená štátnej firmy a 68-tisíc ton ropy, ktoré by sme inak museli nakúpiť a museli by sme mať výdavok zo štátneho rozpočtu, sa riešila novelou, ktorú tu niekto spochybňoval, pretože to je presne tá novela, ktorá umožnila v núdzových prípadoch súkromnej firme, ktorou je Transpetrol, priatelia, ktorou je nikto iný ako Transpetrol. Môžete si to proste pozrieť, môžete si zavolať hocikoho zo štátnych hmotných rezerv, môžete si preliezť zdola nahor všetky kontrakty, ktoré štátne hmotné rezervy majú, ale kľúčová novela o štátnych hmotných rezervách, ktorá sa týkala núdzových zásob ropy minulý rok, bola spojená s tým, aby sme ušetrili štátne výdavky. To znamená, nevydali sme ani euro navyše a objem ropy, ktorý sa nachádza – po slovensky – v rúre, ktorú spravuje Transpetrol, bola, tento objem bol zapožičaný štátnym hmotným rezervám pre prípad núdze a jej použitia. A na to bolo potrebné urobiť tú novelu, ktorú tu niekto v tejto miestnosti zo strany opozície nazýva ako hmlistú, otváranie si cesty na privatizácie, zisky a podobné veci. Veľmi cynické je na tom to, že často to hovoria ľudia, ktorí, ktorých nominanti v minulých obdobiach hochštaplersky sa správali k správe verejného majetku. Nechcem sa ja naozaj spúšťať do nízkych, veľmi nízkych debát o tom, kto čo robil na štátnych hmotných rezervách v minulosti. A ten cynizmus, ten prítomný tu určite, určite bol. Takže to je k tomu, k tej hmle a k tej, k tej, podivnému legislatívnemu procesu, ktorý podľa niekoho teda začal minulý rok a teraz pokračuje tento rok. Ten proces je náročný. Je náročný preto, že meníme systém, systém správy núdzových zásob ropy a ten systém, ináč musím povedať, že nevonia ani možno všetkým vnútri štátnej správy, pretože musíte si uvedomiť, že štátne hmotné rezervy prídu o časť svojej práce. A z tohto pohľadu možno tento koncept má aj svojich odporcov, lebo je to tak. Proste, lebo v štáte ak niečo funguje 20 rokov, a nemusí fungovať najlepšie z pohľadu správy štátneho majetku a z toho, že niekto má vplyv, tak niekedy tá zmena nemusí voňať. A ja stále hovorím a priznám sa k tomu, že kľúčovým motívom na zmenu systému, zmenu systému, ktorý funguje v tejto podobe už len v dvoch krajinách Európskej únie, v Českej a Slovenskej republike, kľúčovým motívom je, je fiškálna konsolidácia, to znamená zníženie deficitu. Ak niekto hovorí o tom, že tu hovoríme o pol miliarde eur, ktorá je nejakým spôsobom, by mala zmiznúť, a akým spôsobom sa má dokonca použiť, ja to poviem, ja rád hovorím pravdu, tie peniaze sa nemajú použiť na nič iné, len na zasypanie jamy a tou jamou sa volá deficit, pretože ak 500 mil. eur sa stane príjmami štátneho rozpočtu v tomto roku, tak týchto 500 mil. eur, ktoré získame s tým, že naozaj umŕtvené peniaze v rope, ktoré, vážená poslankyňa Mezenská, nie sú už u pána Kičuru niekde v skrini, ani na nich nesedí, ale sú v zásobníkoch, napr. Slovnaftu, fyzicky na nich ani dnes štát nesedí. Oni sú zásobníkom, všetky tieto zásoby, sú v zásobníkoch Slovnaftu a sú v zásobníkoch Transpetrolu. Prečo sú v zásobníkoch súkromných, aj súkromných firiem? No preto, že niekto pred iks rokmi zase sprivatizoval, predal za 5 korún zásobníky, ktoré štát vlastnil v minulosti. Takže teraz si ich musí štát prenajímať. Toto je tá podstata. Keď tu chcete sa mávať o tom, kto je čo, a že čo máme priznať, aká privatizácia, aká onaká. Štát nemá vlastné zásobníky, pretože ich niekto za 5 korún niekde na Záhorí pustil niekomu. No tak ich musí, musí ukladať, nie preto, že by mal z toho zábavu, ale preto, že je viazaný európskou legislatívou, pretože, pretože zásoby ropy sa týkajú toho, čomu, čomu sa hovorí základná energetická bezpečnosť. Ale vytváranie dojmu toho, že zásoby ropy sú nejaká otázka nejakej, nejakého štátneho zlata, je to proste tovar, je to proste tovar, ktorý povinne musíme držať. Musíme ich držať evidenčne a musíme ho mať k dispozícii v čase krízy. A to, čo sa deje týmto zákonom, nie je nič iné, lenže sa prevádza táto povinnosť, de facto sa prevádza táto povinnosť na všetkých týchto dovozcov ropy a ropných produktov. A títo dovozcovia budú musieť platiť službu, za službu, ktorú im poskytne agentúra. Mohol by som vám pripomenúť, že predchádzajúca vláda zaviedla bájny poplatok 2 centy ku každému litru pohonnej hmoty zákonom a vyhláškou, ktorý putuje do štátneho rozpočtu a dnes predstavuje príjmy 61 mil. eur. Časť týchto peňazí ide na správu štátnych hmotných rezerv. To je celý zázrak, to je celý zázrak. Tento poplatok sa ruší a bude nahradený tržbou, ktorú budú musieť platiť títo, budú musieť platiť agentúre všetci dovozcovia ropy a ropných produktov. Ja viem, že je to komplikovaná abstrakcia pre mnohých. Ja viem, že je to proste priestor na to, aby sa vytvárali legendy, aby sa, aby niekto s veľkým buchotom a krikom mohol oznamovať obrovské objavy. Ale pravda je veľmi jednoduchá, pravda je tá, že nemáme na to dnes, aby sme si mohli dovoliť luxus navyšovať, tak ako nám to, európska legislatíva stále bude po nás požadovať. Pretože aká je situácia vo svete? Situácia vo svete je tá, že sa postupne vyčerpávajú rezervy ropy hlavne. To znamená, že dá sa predpokladať, že objem rezerv bude stále vyšší, aspoň trend posledných rokov o tom hovorí. A my dnes nemáme na to, peniaze, aby sme každý rok vyčlenili 30, 50, 100, 200 mil. eur na to, aby sme plnili nejakú smernicu a aby nebolo voči nám začaté konanie ohľadom enfranchisementu a nemali z toho následné škody. Ale túto povinnosť, kde sa, kde sa v podstate na konečného zákazníka prenáša v dnešnom prípade dvojcentová záťaž pri každom jednom litri benzínu alebo nafty, ste, priatelia, zaviedli pred, väčšia časť opozície, samozrejme, počas minulého vládnutia. Takže otázky o tom, že niečo hmlisté, že sú to nejaké gaťafáše a že sú to proste otázky nejakého hmlistého oceňovania. Hovorím s plnou vážnosťou. Je to proces, ktorý je komplikovaný, je to zavedenie nového systému, ktorý nemá, nemá genetický kód ani Slavkova, ani žiadnych ďalších géniov politických v tejto krajine, ale má genetický kód pochádzajúci z Nemecka a Belgicka, pretože inšpiráciou bol nemecký a belgický model správy núdzových zásob ropy. A, samozrejme, že tento proces treba odsledovať, a plne súhlasím s tým, aby výboru hospodárskemu alebo tomu, ktorý sa zvolá a bude mať takúto požiadavku, boli predložené napr. listinné dôkazy o inventúre celých hmotných zásob ropy a ropných produktov. Nie som na to odborník, ak je to predmetom nejakého, nejaké tajomstva z hľadiska bezpečnosti štátu, tak poslanci určite v nejakej forme neverejného konania sa môžu dostať aj k týmto informáciám, o tom som presvedčený. Nemám s tým najmenším problém. A my sa ako rezort financií, samozrejme, budeme tiež zaujímať o to, presne aký je stav štátnych hmotných rezerv v oblasti ropy a ropných produktov, a budeme sa zaoberať aj otázkou, aby cena, ktorá je tiež veľmi, veľmi zaujímavým, zaujímavým faktorom danej veci, bola čo najvyššia. Pretože nikto iný v tejto krajine asi dnes by nebol šťastnejší, keby mal pán Miškov pravdu a tá cena by nebola 500 mil., ale bola by 600 alebo 700 mil. Problémom je, že my nejdeme rozpredávať ropu, ktorá je dnes definovaná ako núdzové zásoby ropy. My ju ideme predávať konkrétnej, prevádzať za peniaze konkrétnej agentúre, v ktorej bude, tak ako to hovoril pán poslanec Kamenický, dobrovoľným členom združenia aj Transpetrol, aj štátne hmotné rezervy, aj Slovnaft, aj ďalší každý dovozca ropy alebo niekto, kto sa v tomto, biznise hýbe, a bude sa spolurozhodovať aj na fungovaní tejto agentúry a bude zo zákona plniť povinnosti, ktoré dnes má, majú štátne hmotné rezervy. Čiže to, čo sa deje v skutočnosti, je zákonom prevedená povinnosť spravovať núdzové zásoby ropy zo štátu na agentúru, v ktorej štát bude mať zastúpenie a v ktorej bude musieť konsenzuálne rozhodovať so zástupcami voľného trhu. A to je kľúčová podmienka na to, aby sme správu o núdzových zásob ropy dostali mimo verejných financií. Takže opakujem, prosil by som o posunutie záverečného hlasovania o tomto zákone o týždeň, aby sme sa vedeli vysporiadať s otázkami článku III ohľadom verejného obstarávania aj pozmeňovacieho návrhu pána poslanca Miškova, takisto možno aj otázka, ste tu, otázka zvolania výboru, otázka ďalších dotazov, všetko je namieste a každý ďalší, ak je vedený dobrým úmyslom, samozrejme. Ak je vedený otázkou škandalizácie, tak sa nikam nedostaneme. Ale chceme všetci získať viac informácií, ten priestor tu stále je. Otázka inventarizácie zásob, tá je absolútne namieste. K všetkým informáciám, tak ako sa rezort financií bude chcieť dostať, sa môžu dostať aj členovia výboru. Otázky spôsobu oceňovania, spôsobu nadobudnutia finančných prostriedkov, ktoré budú musieť byť dané agentúre určite kryté úverom, lebo nikto pol miliardy takto asi nenosí v taške okrem niektorých (povedané so smiechom) predstaviteľov českej politickej scény, ale bude ich musieť určite nájsť nejakým spôsobom v krytí, to krytie z hľadiska bankových úverov. Takže všetky tieto otázky sú z jednej strany legitímne, určite na ne vieme v kolektíve, ktorý robil na zmene tohto systému, odpovedať a všetky tie pochybnosti, pokiaľ nie sú, pokiaľ sú vedené len z nevedomosti a nie sú vedené tieto pochybnosti z hľadiska zlého úmyslu a politického legitímneho zámyslu veci spochybňovať, na ne sme pripravení odpovedať aj dnes, aj o týždeň, aj, samozrejme, počas celého toho procesu, ktorý budete môcť sledovať, a určite, keďže ide o takýto objem peňazí a o takýto objem dnes majetku, ktorý sa prevádza, bude sprevádzať zo správy agentúry, oňho bude záujem aj mediálny, aj odborný, aj z hľadiska kontroly a kontrolných mechanizmov opozície úplne legitímny. Ďakujem veľmi pekne. (Potlesk.)